Oceanus Procellarum is die grootste van die Maria, of Maanseë, op die Maan. Dit is aan die westekant van die aardgerigte kant van die Maan geleë, soos vanaf die Noordelike Halfrond gesien. Oceanus Procellarum het 'n oppervlakte van 4 miljoen km² en is ongeveer 2500 km lank van noord na suid. Soos alle Maria, is Oceanus Procellarum gevorm deur vloedbasalte wat 'n groot deel van die maanoppervlak bedek het met 'n gladde laag donker gestolde lawa. Anders as ander Maanmaria, is Oceanus Procellarum nie beperk tot 'n duidelike impakbekken nie. Langs die rande is klein "baaitjies" en "seë", insluitende Mare Nubium en Mare Humorum in die suide. In die noordooste word Oceanus Procellarum van Mare Imbrium geskei deur Montes Carpatus. In die noorde is die "baai" Sinus Roris. Die heel eerste naam vir hierdie gebied het gekom van William Gilbert wat dit Insula Longa genoem het. Die naam Oceanus Procellarum wat amptelik deur die Internasionale Astronomiese Unie (IAU) erken word, kom van Giovanni Battista Riccioli.